Slik klarte Jenny seg etter skilsmissen: – Så det ville gå økonomisk
Når forholdet ikke lenger fungerer, bekymrer mange seg for hvordan de skal klare økonomien alene. Her er rådene som hjelper før, under og etter samlivsbruddet. Da Jenny Lund – som 30-åring og mor til to barn under fire år – bestemte seg for å skille seg fra mannen sin, hadde hun mange spørsmål det var vanskelig å finne svar på. – «Hvor skal man begynne?» Det var mitt store spørsmål den gangen, for det finnes ikke ett sted hvor du finner all informasjon, sier Lund. Derfor har hun 13 år senere skrevet boken «Helt enestående», som skal fungere som et oppslagsverk for alle som går gjennom et samlivsbrudd, og som tar for seg ulike aspekter som det juridiske, hensyn til barna og ikke minst det økonomiske. Nederst i saken får du gode tips fra Lund og forbrukerøkonom Guro Sollien Eriksrud om hva du kan gjøre for å komme økonomisk bedre ut av et samlivsbrudd. – Så at det var mulig Da Jenny til slutt tok valget om å gå, var det lite som – på papiret – lå til rette for at hun skulle komme greit ut av et samlivsbrudd.  Hun hadde lite utdanning, lav inntekt fra en deltidsjobb, og hun og mannen hadde bare så vidt klart å komme seg inn på boligmarkedet få år tidligere.  – Men jeg hadde en i barselgruppen som hadde blitt separert ett år tidligere, og dermed så jeg at det var mulig. Det hjalp veldig, forteller Lund. Hun fikk informasjon fra venninnen om hvilke stønader hun hadde krav på, satte seg inn i regelverket og begynte å regne på hvordan hun ville klare seg økonomisk hvis hun ble alene.  – Jeg ville ha det godt og trygt før jeg tok steget ut, og jeg så at det ville gå økonomisk. Samtidig er det ikke alt man kan planlegge, og til slutt måtte jeg bare hoppe ut i det.  – Måtte bare få hodet over vannet Selv om starten på livet som aleneforsørger naturlig nok var tøff, tror Lund at det var noen faktorer som gjorde det litt lettere i hennes tilfelle. Hun var allerede flink til å holde kostnader nede, og det var hun som hadde vært hovedansvarlig for økonomien i ekteskapet. Men hun møtte også på utfordringer, som at hun ikke visste at det kunne ta opp mot et halvt år før hun faktisk fikk utbetalt overgangsstønaden hun hadde krav på. – Først var det bare snakk om å få hodet over vannet. Og det var ingen hyggelig følelse å være avhengig av pengene fra Nav, og å måtte fylle ut de samme skjemaene igjen og igjen. – Det var også en overgang å være alene om ting. Jeg husker en gang både jeg og sønnen ble veldig syke av omgangssyke, og at jeg da tenkte: «Det kan ikke bli verre enn dette». Og det ble det ikke heller! Vurderte å bo i campingvogn Bosituasjon er ofte en av de store utfordringene for par som går fra hverandre. Lund hadde råd til å bli boende i leiligheten hun og mannen hadde kjøpt i Oslo, men for å spe på inntekten – og også for å kunne få regelmessig barnepass – valgte hun å leie ut et rom i leiligheten.   Men da borettslaget bestemte seg for å øke felleskostnadene kraftig på grunn av oppgradering av rør, fant Lund ut at hun ikke lenger hadde råd til å bli boende.  På dette tidspunktet hadde hun begynt å studere økonomi ved Høyskolen i Innlandet, nærmere bestemt Kongsvinger. Hun fant dermed ut at hun ville flytte nettopp dit, og hun solgte leiligheten i Oslo. Men da overtagelsen på leiligheten hennes nærmet seg med stormskritt, hadde hun fortsatt ikke funnet noe passende sted å bo i hedmarkskommunen.  – På et tidspunkt var jeg såpass desperat at jeg vurderte å bo i campingvogn i Kongsvinger til jeg fikk kjøpt meg en bolig, ler Lund. Endte opp i Mysen Da hun oppdaget at hun kunne møte på studiesamlinger også i Askim i Østfold, begynte hun å søke etter boliger i dette området. Hun fikk et tips om et rekkehus – et dødsbo med oppussingsbehov – i Mysen, og dette fikk hun tilslag på. – Det eneste forholdet jeg hadde til Mysen før dette var at jeg hadde kjørt gjennom rundkjøringen på vei hjem til familien i Sverige. Men poenget er at det ordnet seg, selv om det så vanskelig ut, sier Lund, som i dag fortsatt bor og trives i Mysen med barna, ny ektemann og deres felles datter. Selv om det til slutt ordnet seg bra for Lund, er økonomiske bekymringer en klar årsak til at mange blir værende i forhold de egentlig ikke har det bra i.  En undersøkelse YouGov gjorde for Danske Bank i 2020, og som Lund også viser til i boken sin, viste at 28 prosent av de spurte kvinnene mente at de ikke ville ha råd til å forlate forholdet de var i, hvis de skulle ønske det. For mennene var tallet 21 prosent. «Må bare holde ut med hverandre» De siste månedene har renteøkning og prisstigning gjort at manges økonomi er ekstra stram, og en undersøkelse gjennomført av Respons Analyse viser at halvparten av befolkningen opplevde en forverring av privatøkonomien i 2023 – og en fjerdedel forventer ytterligere nedgang i år.  – Jeg er helt sikker på at det er mange som lyst til å gå, men som opplever økonomien som en hindring eller en stor ekstra bekymring, sier atferdscoach og forbrukerøkonom i økonomiappen Frid, Guro Sollien Eriksrud. – Jeg har snakket med flere som sier at «i vårt nabolag må man bare holde ut med hverandre». Man vil jo gjerne bli boende i det samme området på grunn av barna, og det kan bli vanskelig.  – Må anerkjenne hvor vanskelig det er Sollien Eriksrud peker på at for mange blir totalkostnaden stor når man veier de ulike stressfaktorene opp mot hverandre. Det er lett for dem som ser det fra utsiden å si at det beste er å gå hvis et forhold er vanskelig, men økonomien er en reell faktor når man skal ta en slik avgjørelse – dyrtid eller ikke. – Det å gå fra to til én er en enormt stor økonomisk endring, som også påvirker andre deler av livet. Det betyr selvsagt ikke at jeg oppfordrer folk til å bli av økonomiske grunner, men jeg synes vi skal anerkjenne hvor vanskelig mange synes det er. Forbrukerøkonomen savner også mer oppmerksomhet rundt økonomi på familievernkontorene, hvor par med barn møter til samtaler og megling når de har bestemt seg for å gå fra hverandre. – Det er naturlig at det er mye fokus på barna og samværsavtaler, men det burde også blitt snakket mer om de økonomiske avtalene, fordeling av utgifter og holdning til pengebruk overfor barna. Her hører jeg dessverre om mye sårhet og konflikter. – Må stå i det vonde En utfordring Sollien Eriksrud har sett etter samlivsbrudd, er at ferske eneforsørgere prøver å «veie opp» overfor barna ved å lage et ekstra fint rom eller ta dem med på mange aktiviteter – og at de da kanskje også må dra kredittkortet for å få det til. – Men noen ganger må man stå i det vonde, og innse at man må ned i standard og også si mer nei til barna. Har man et lite overforbruk, så kan det bli et kjempeproblem over tid. Sollien Eriksrud har også en oppfordring til familie og venner til dem som gjennomgår samlivsbrudd: – I tillegg til å anerkjenne at det er skikkelig vanskelig både følelsesmessig og økonomisk, spør hva vedkommende trenger fra deg. Og husk at dette for mange ikke er tiden for å foreslå dyre jentekvelder, eller å invitere med på dyre aktiviteter. Lettere med økonomikunnskap  Jenny Lund tror i likhet med Sollien Eriksrud at terskelen for å gå ut av et forhold kan være høyere nå i dyrtiden. – Samtidig tror jeg det er lettere å ta steget, hvis man har god kunnskap om egen økonomi – det er mulig at usikkerheten og redselen avtar da, sier Lund. – Angret du deg noen gang på valget ditt om å avslutte forholdet? – Jeg kan ikke huske at jeg noen gang angret på grunn av det økonomiske i alle fall – det ordnet seg forholdsvis raskt.  Under gir Jenny Lund og Guro Sollien Eriksrud sine beste tips for å klare seg bedre økonomisk ved samlivsbrudd: Jenny Lunds råd Guro Sollien Eriksruds råd – Dersom den ene tjener mindre, og også er mer hjemme med barna, bør vedkommende kompenseres med pensjonssparing. – Unngå feller som at boligen bare står på den ene, mens den andre betaler for mat og barn.
Jenny Lund valgte å skille seg som 30-åring, og ble da alenemor for to små barn. Hun lærte mye under denne prosessen og har nå skrevet en bok som fungerer som en guide under, før og etter et samlivsbrudd.  Boken tar for seg forskjellige aspekter som hensyn til barna, det økonomiske og det juridiske ved et samlivsbrudd.  Undersøkelser viser at økonomiske bekymringer er en av hovedårsakene til at mange mennesker velger å bli i et ulykkelig forhold.  I en periode med høyere priser og økte renter viser en undersøkelse at halvparten av befolkningen opplevde en forverring av privatøkonomien i 2023, og en fjerdedel forventer ytterligere nedgang i år.  Forbrukerøkonom Guro Sollien Eriksrud oppfordrer til å anerkjenne hvor vanskelig mange har det når de vurderer å avslutte et forhold. Hun understreker at endringen fra to til én er en enorm økonomisk omveltning. 